Hetimet për një ish-lobist, mund të implikojnë edhe anëtarë të Kogresit
Jack Abramoff  ofroi bashkëpunimin me hetimin, pasi pranoi fajësinë për akuzat për korrupsion
Një ish-lobist i fuqishëm në Uashington pranoi dje fajësinë për akuzat për korrupsion, pas arritjes së një marrëveshjeje me prokurorët që po hetojnë mbi përpjekjet e tij të mundshme për të ushtruar ndikim në Kongresin amerikan. Lobisti Jack Abramoff pranoi fajësinë për akuza për konspiracion dhe mospagim taksash në lidhje me përpjekjet e tij për të ushtruar ndikim tek anëtarët e Kongresit. Zoti Abramoff doli para një gjykatësi federal në Washington dhe pranoi se kishte luajtur rol në një konspiracion për të korruptuar zyrtarë publikë. Ai shprehu keqardhje dhe kërkoi falje. Zoti Abramoff përballet gjithashtu me disa akuza për mashtrime në lidhje me përpjekjet e tij për të blerë një linjë tragetesh në Florida. Si pjesë e marrëveshjes së tij me prokurorët, Abramoffi do të bashkëpunojë tani në një hetim të gjerë të Departamentit të Drejtësisë lidhur me përpjekjet e tij për të ndikuar tek deri në 20 anëtarë të Kongresit dhe ndihmës të tyre, përfshirë ish-udhëheqësin e republikanëve Tom Delay. Ja ç’thotë Ndihmës Prokurorja e Përgjithshme e Shteteve të Bashkuara Alice Fisher: Konsulenti politik demokrat Michael Feldman thotë se fakti që zoti Abramoff po bashkëpunon tani me prokurorët po i nervozon disa ligjvënës. Një pjesë e çështjes së zotit Abramoff ka të bëjë me akuza sipas së cilave ai u ka marrë disa fiseve indianësh të Amerikës miliona dollarë dhe është përpjekur të ushtrojë ndikim tek disa anëtarë të Kongresit duke u bërë atyre dhurata të kushtueshme dhe duke kontribuar financiarisht në fushatat e tyre në kundërshtim me ligjin. Shumë nga dhuratat e tij ishin për anëtarë republikanë të Kongresit, por edhe disa demokratë kanë pranuar kontributet e tij. Javët e fundit, disa ligjvënës ia kanë kthyer kontributet Abramoffit. Zoti Abramoff ka mbledhur gjithashtu fonde për fushatën e rizgjedhjes së Presidentit Bush vitin e kaluar, por zëdhënësi i Shtëpisë së Bardhë Scott McClellan nuk tha nëse presidenti e kishte takuar ndonjëherë ish-lobistin e fuqishëm. Pasojat politike nga rasti Abramoff mund të jenë të konsiderueshme. Eksperti i Universitetit të Virxhinias Larry Sabato thotë se arsyeja kryesore për një gjë të tillë është se Jack Abramoff u përpoq që ta ushtronte ndikimin e tij tek një numër i madh anëtarësh të Kongresit. Analisti politik Stuart Rothenberg parashikon që demokratët e opozitës të përqendrohen tek skandali i Abramoffit, ndërsa përpiqen që të forcojnë pozitat e tyre në zgjedhjet e nëntorit për Kongresin. Zoti Abramoffi mund të dënohet deri me 30 vjet burg për akuzat për të cilat ka pranuar pafajësinë. Por dënimi mund të ulet, në varësi nga niveli i bashkëpunimit me prokurorët.